9.  การจัดการ

    1.  โครงสร้างการจัดการ

  โครงสร้างกรรมการบริษัทฯ ประกอบด้วยคณะกรรมการ 2 ชุด ดังนี้

-   คณะกรรมการบริษัท 10 ท่าน

-   คณะกรรมการตรวจสอบ 3 ท่าน

  คณะกรรมการบริษัทและขอบเขตอำนาจหน้าที่ของคณะกรรมการบริษัท

  ข้อบังคับของบริษัทฯ กำหนดให้คณะกรรมการบริษัทฯ มีไม่น้อยกว่า 5 คน
  และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
  และต้องมีคุณสมบัติตามกฎหมายว่าด้วยบริษัทมหาชนจำกัด
  และกฎหมายว่าด้วยหลักทรัพย์และตลาดหลักทรัพย์

  คณะกรรมการบริษัทฯ ณ วันที่ 31 ธันวาคม 2547 มีจำนวน 10 ท่านประกอบด้วย

-   กรรมการที่เป็นผู้บริหาร 4 ท่าน

-   กรรมการอิสระ 6 ท่าน

  รายนามคณะกรรมการบริษัทฯมีดังนี้

  ------ -------------- -------------- ----------------------------------
  1.     นายกิตติ         ธนากิจอำนวย     ประธานกรรมการ และกรรมการผู้จัดการ

  2.     นายสิทธิ         ลีละเกษมฤกษ์     กรรมการ

  3.     นายธงชัย        บุศราพันธ์        กรรมการ

  4.     นางสาววาสนา    เธียรศิริศักดิ์      กรรมการ

  5.     นายวิชาญ        บุศราวงศ์        กรรมการอิสระ

  6.     นายถกลเกียรติ    วีรวรรณ         กรรมการอิสระ

  7.     นายจอห์น เอ.    แพทเธอร์ซัน      กรรมการอิสระ

  8.     นางบุญเพิ่ม       เจียมธีระนาถ     กรรมการอิสระ
                                       และประธานกรรมการตรวจสอบ

  9.     นายณรงค์        เตชะไชยวงศ์     กรรมการอิสระ และกรรมการตรวจสอบ

  10.    นายสุรเชษฐ์      สุบุญสันธ์         กรรมการอิสระ และกรรมการตรวจสอบ
  ------ -------------- -------------- ----------------------------------

  กรรมการผู้มีอำนาจลงลายมือชื่อแทนบริษัทฯ คือ นายกิตติ ธนากิจอำนวย, นายวิชาญ บุศราวงศ์,
  นายถกลเกียรติ วีรวรรณ, นายสิทธิ ลีละเกษมฤกษ์ หรือ นายธงชัย บุศราพันธ์ โดยกรรมการ 2
  ใน 5 คน ลงลายมือชื่อร่วมกันและประทับตราสำคัญของบริษัทฯ

  คณะกรรมการบริษัทฯ ประกอบด้วยผู้ที่มีประสบการณ์ ความรู้ความชำนาญ
  และเชี่ยวชาญในหลากหลายสาขา เพื่อแลกเปลี่ยนความคิด มุมมอง และวิสัยทัศน์
  0เพื่อเกิดประโยชน์สูงสุดต่อบริษัทฯ และผู้ถือหุ้น คณะกรรมการบริษัทฯ
  มีหน้าที่และความรับผิดชอบที่สำคัญดังนี้

(1) ปฏิบัติหน้าที่อย่างเคร่งครัดตามกฎหมาย
    ภายในขอบเขตของวัตถุประสงค์และข้อบังคับของบริษัทฯ ตลอดจนมติที่ประชุมผู้ถือหุ้น
    ด้วยความระมัดระวัง ซื่อสัตย์สุจริต เพื่อประโยชน์สูงสุดของผู้ถือหุ้น

(2) กำหนดแผนงาน กลยุทธ์ เป้าหมายและนโยบาย รวมถึงงบประมาณการดำเนินงานของบริษัทฯ
    โดยพิจารณาร่วมกับฝ่ายจัดการ

(3) กำกับดูแลการปฏิบัติงานของฝ่ายจัดการ ให้ปฏิบัติหน้าที่ตามนโยบายและแผนงานที่ตั้งไว้
    ด้วยความโปร่งใสและมีประสิทธิภาพสูงสุด พร้อมทั้งประเมินผลการปฏิบัติงานอย่างสม่ำเสมอ

(4) สอบทานและดูแลให้บริษัทฯ มีระบบการควบคุมภายในที่ดีและมีประสิทธิภาพ
    เพื่อให้เกิดความมั่นใจว่า รายงานทางการเงินมีความน่าเชื่อถือ ถูกต้อง
    และสะท้อนถึงข้อมูลที่เป็นจริง ตลอดจนดูแลไม่ให้มีการใช้ทรัพย์สินของบริษัทฯ ในทางมิชอบ
    และการกระทำที่ไม่ถูกต้องในรายการระหว่างบุคคลที่เกี่ยวโยงกัน

(5) จัดโครงสร้างคณะกรรมการบริษัทฯ
    เพื่อให้เกิดการถ่วงดุลอำนาจและมีการตรวจสอบการบริหารงานอย่างเพียงพอและเหมาะสม

  ด้วยโครงสร้างของคณะกรรมการบริษัทฯ ซึ่งประกอบด้วยกรรมการอิสระในสัดส่วนร้อยละ 60
  ของกรรมการทั้งคณะ ประกอบกับข้อบังคับของบริษัทฯ
  ที่เกี่ยวกับการประชุมคณะกรรมการที่กำหนดให้ในการประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม
  และการวินิจฉัยชี้ขาดของที่ประชุมให้ถือเสียงข้างมากเป็นที่ตั้งโดยกรรมการหนึ่งคนมีหนึ่งเสียงในการลงคะแนน
  เว้นแต่กรรมการซึ่งมีส่วนได้เสียในเรื่องใดไม่มีสิทธิออกเสียงลงคะแนนในเรื่องนั้น
  ทำให้เกิดการถ่วงดุลอำนาจในคณะกรรมการ
  และกรรมการสามารถตรวจสอบการบริหารงานได้อย่างเพียงพอและเหมาะสม
  แม้ประธานกรรมการและกรรมการผู้จัดการจะเป็นบุคคลเดียวกันก็ตาม

  ในปี 2547 บริษัทฯ มีการประชุมคณะกรรมการรวม 48 ครั้ง
  ประกอบด้วยการประชุมคณะกรรมการใหญ่จำนวน 12 ครั้ง และ
  การประชุมคณะกรรมการย่อยจำนวน 36 ครั้ง
  (รายละเอียดการประชุมคณะกรรมการปรากฏหัวข้อ ในข้อ 9.4 การกำกับดูแลกิจการ)
  ายละเอียดการเข้าร่วมประชุมดังนี้

  -----------------------------------------------------------------------------
                                          จำนวนครั้งที่เข้าประชุม   
  ----- ------------- ------------------- ------------------- -----------------
                                          ประชุมใหญ่            ประชุมย่อย*

  1.    นายกิตติ        ธนากิจอำนวย          11                  32

  2.    นายสิทธิ        ลีละเกษมฤกษ์          12                  35

  3.    นายธงชัย       บุศราพันธ์             12                  35

  4.    นางสาววาสนา   เธียรศิริศักดิ์           11                  35

  5.    นายวิชาญ       บุศราวงศ์             8                   8

  6.    นายถกลเกียรติ   วีรวรรณ              7                   -

  7.    นายจอห์น เอ.   แพทเธอร์ซัน           8**                 -

  8.    นางบุญเพิ่ม      เจียมธีระนาถ          8                   1

  9.    นายณรงค์       เตชะไชยวงศ์          9                   -

  10.   นายสุรเชษฐ์     สุบุญสันธ์              11                  29
  -----------------------------------------------------------------------------

* เนื่องจากการประชุมคณะกรรมการย่อย
เป็นการประชุมเพื่อพิจารณาวาระเกี่ยวกับการดำเนินงานตามปกติของธุรกิจที่ไม่กระทบกับการกำหนดนโยบายการบริหารของบริษัทฯ
เช่นการขอติดตั้งมิเตอร์น้ำ -ไฟ การขอเลขที่บ้าน การเปิด-ปิดบัญชีธนาคาร
ดังนั้นคณะกรรมการจึงได้มอบหมายให้กรรมการ 5 ท่านคือ นายกิตติ ธนากิจอำนวย นายสิทธิ
ลีละเกษมฤกษ์ นายธงชัย บุศราพันธ์ นางสาววาสนา เธียรศิริศักดิ์ และนายสุรเชษฐ์ สุบุญสันธ์
เป็นผู้เข้าร่วมประชุม ทั้งนี้หากวันประชุม กรรมการท่านใดติดภารกิจ บริษัทฯ
จะเชิญกรรมการท่านอื่นเข้าร่วมประชุมเพื่อให้ครบองค์คณะ

** ประชุมผ่านการประชุมทางโทรศัพท์ (Conference Call)

  คณะกรรมการตรวจสอบและขอบเขตอำนาจหน้าที่ของคณะกรรมการตรวจสอบ

  คณะกรรมการตรวจสอบ ณ วันที่ 31 ธันวาคม 2547 มีรายนามดังนี้

  ------ ---------------- ---------------- --------------------------------
  1.     นางบุญเพิ่ม         เจียมธีระนาถ       ประธานกรรมการตรวจสอบ

  2.     นายณรงค์          เตชะไชยวงศ์       กรรมการตรวจสอบ

  3.     นายสุรเชษฐ์        สุบุญสันธ์           กรรมการตรวจสอบ
  ------ ---------------- ---------------- --------------------------------

  ผู้ดำรงตำแหน่งกรรมการตรวจสอบของบริษัทฯ เป็นกรรมการอิสระซึ่งมิได้เป็นผู้บริหารของบริษัทฯ
  จึงมิได้มีส่วนได้เสียไม่ว่าทางตรงหรือทางอ้อม รวมทั้งไม่มีส่วนร่วมในการบริหารงาน
  ดังนั้นคณะกรรมการตรวจสอบจึงสามารถปฏิบัติหน้าที่และให้ความเห็นอย่างเป็นอิสระ
  หน้าที่และความรับผิดชอบที่สำคัญของคณะกรรมการตรวจสอบมีดังต่อไปนี้

(1) ดูแลรายงานทางการเงินของบริษัทฯ ให้ถูกต้อง ครบถ้วน ตรงต่อความเป็นจริง และเชื่อถือได้

(2) ดูแลให้บริษัทฯ มีระบบการควบคุมภายในที่เหมาะสมและมีประสิทธิภาพ
    และแสดงความเห็นเกี่ยวกับความเพียงพอของระบบการควบคุมภายในของบริษัทฯ
    ในรายงานประจำปี และแบบแสดงรายการข้อมูลประจำปีของบริษัทฯ

(3) พิจารณา คัดเลือก เสนอแต่งตั้ง และเสนอค่าตอบแทนผู้สอบบัญชีภายนอก

(4) ดูแลให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัทฯ

(5) สอบทานและพิจารณาการเปิดเผยข้อมูลของบริษัทฯ ในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความครบถ้วนและถูกต้อง

(6) จัดทำรายงานการกำกับดูแลกิจการของคณะกรรมการตรวจสอบ
    โดยเปิดเผยไว้ในรายงานประจำปี และแบบแสดงรายการข้อมูลประจำปี
    ซึ่งรายงานดังกล่าวต้องลงนามโดยประธานคณะกรรมการตรวจสอบ

(7) ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

  ผู้บริหารของบริษัท ณ วันที่ 31 ธันวาคม 2547 มีรายนามดังต่อไปนี้

+-----+--------------+--------------+----------------------------------+
| 1.  | นายกิตติ       | ธนากิจอำนวย   | ประธานกรรมการ และกรรมการผู้จัดการ   |
+-----+--------------+--------------+----------------------------------+
| 2.  | นายสิทธิ       | ลีละเกษมฤกษ์   | ผู้ช่วยกรรมการผู้จัดการสายสนับสนุน       |
+-----+--------------+--------------+----------------------------------+
| 3.  | นายธงชัย      | บุศราพันธ์      | ผู้ช                               |
|     |              |              | ่วยกรรมการผู้จัดการสายปฏิบัติการโครงการ |
|     |              |              |                                  |
|     |              |              | และเทคโนโลยีสารสนเทศ              |
+-----+--------------+--------------+----------------------------------+
| 4.  | นางสาววาสนา  | เธียรศิริศักดิ์    | ผู้อำนวยการอาวุโสฝ่ายบริหารเงินทุน      |
+-----+--------------+--------------+----------------------------------+
| 5.  | นายอรัฐ       | เศวตะทัต      | ผู้อำนวยการฝ่ายปฏิบัติการโครงการ       |
+-----+--------------+--------------+----------------------------------+
| 6.  | นางสาวทรงศรี  | พาณิชย์        | ผู้อำนวยการฝ่ายปฏิบัติการโครงการ       |
+-----+--------------+--------------+----------------------------------+
| 7.  | นายศิระ       | อุดล          | ผู้อำนวยการฝ่ายปฏิบัติการโครงการ       |
+-----+--------------+--------------+----------------------------------+
| 8.  | นางอังคณา     | อินทรวิเชียร    | ผู้อำนวยการฝ่ายบัญชีและการเงิน         |
+-----+--------------+--------------+----------------------------------+
| 9.  | นายมานิต      | งามสันติวงศ์    | ผู้อำนวยการฝ่ายบริการหลังการขาย       |
+-----+--------------+--------------+----------------------------------+

  เลขานุการคณะกรรมการตรวจสอบ ได้แก่ นางอังคณา อินทรวิเชียร

1.  วิธีการสรรหากรรมการ

  บริษัทฯ
  ยังมิได้มีการแต่งตั้งคณะกรรมการสรรหาเพื่อทำหน้าที่คัดเลือกบุคคลที่จะมาดำรงตำแหน่งเป็นกรรมการ
  การคัดเลือกบุคคลที่จะได้รับแต่งตั้งเป็นกรรมการของบริษัทฯ ที่ผ่านมาบริษัทฯ
  ได้ดำเนินการตามข้อบังคับของบริษัทฯ ในการเลือกตั้งกรรมการของบริษัทฯ
  โดยคณะกรรมการบริษัทฯ จะเป็นผู้พิจารณาคัดเลือกจากบุคคลที่มีคุณวุฒิ ประสบการณ์
  ความสามารถและมีความพร้อมในการปฏิบัติหน้าที่ได้เต็มที่เพื่อนำเสนอให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการดังต่อไปนี้

1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

2.  ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม(1) เลือกตั้งบุคคลคนเดียวหรือ
    หลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

3.  บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
    ให้ผู้เป็นประธานเป็นผู้ออกเสียงชี้ขาดเพิ่มอีกหนึ่งเสียง

  ตามข้อบังคับของบริษัทฯ
  ที่ประชุมผู้ถือหุ้นอาจลงมติให้กรรมการคนใดออกจากตำแหน่งก่อนถึงคราวออกตามวาระได้ด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุมและมีสิทธิออกเสียง
  และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่ประชุมและมีสิทธิออกเสียง

1.  ค่าตอบแทนผู้บริหารของบริษัทฯ ปี 2547

    1.  ค่าตอบแทนที่เป็นตัวเงิน

-   คณะกรรมการ

  ค่าตอบแทนกรรมการ 10 ท่านรวม 505,000 บาท เป็นค่าตอบแทนประธานกรรมการ 55,000
  บาท และกรรมการท่านละ 50,000 บาท

-   คณะกรรมการตรวจสอบ

  ค่าตอบแทนคณะกรรมการตรวจสอบรวม 400,000 บาท
  เป็นค่าตอบแทนประธานกรรมการตรวจสอบ 150,000 บาท และกรรมการตรวจสอบท่านละ
  125,000 บาท

-   ผู้บริหาร

  ค่าตอบแทนผู้บริหารของบริษัทฯ ระดับตั้งแต่ผู้อำนวยการฝ่ายขึ้นไปจำนวน 9 ท่าน รวมเป็นเงิน
  15,912,323.00 บาท ประกอบด้วย

  --------------------------------------- -------------------------------
                                          บาท

  เงินเดือน                                 13,266,900.00

  รายได้อื่น                                 1,803,980.00

  เงินสมทบกองทุนสำรองเลี้ยงชีพ                 841,443.00
  --------------------------------------- -------------------------------

  นโยบายในการกำหนดค่าตอบแทนกรรมการและผู้บริหารได้ถูกกำหนดไว้อย่างชัดเจน โปร่งใส
  เป็นธรรมและเพียงพอ โดยคำนึงเปรียบเทียบในระดับและอุตสาหกรรมเดียวกัน
  ทั้งนี้สำหรับค่าตอบแทนกรรมการและกรรมการตรวจสอบจะถูกกำหนดและอนุมัติโดยที่ประชุมผู้ถือหุ้น
  อนึ่งเพื่อให้เกิดความเป็นธรรมและจูงใจ ตลอดจนเพื่อประโยชน์สูงสุดของบริษัทฯ
  ค่าตอบแทนของผู้บริหารจะถูกกำหนดโดยขึ้นกับผลการดำเนินงานของบริษัทฯ
  และผลการปฏิบัติงานของผู้บริหารแต่ละท่าน

1.  ค่าตอบแทนอื่น

- ไม่มี -

2.  การกำกับดูแลกิจการ

  ด้วยตระหนักดีว่าการกำกับดูแลกิจการที่ดี
  เป็นปัจจัยสำคัญในการเสริมสร้างให้องค์กรมีระบบการบริหารจัดการที่มีประสิทธิภาพ
  และยังสะท้อนถึงมาตรฐาน ความโปร่งใส ในการบริหารจัดการ
  ซึ่งจะเป็นรากฐานให้การเจริญเติบโตของบริษัทฯเป็นไปอย่างยั่งยืน
  อีกทั้งยังสร้างความเชื่อมั่นแก่ผู้ถือหุ้น นักลงทุนทั้งในและต่างประเทศ
  รวมไปถึงผู้ให้การสนับสนุนบริษัทฯ ไม่ว่าจะเป็นลูกค้า ตลอดจนสถาบันการเงินต่าง ๆ บริษัทฯ
  จึงได้นำหลักการกำกับดูแลกิจการที่ดี 15 ข้อตามที่ตลาดหลักทรัพย์แห่งประเทศไทยได้กำหนด
  มาใช้เพื่อเป็นแนวทางในการปฏิบัติงานและถือเป็นนโยบายที่สำคัญอย่างหนึ่งในการดำเนินธุรกิจ
  โดยสามารถสรุปรายละเอียดได้ดังนี้

1.  นโยบายเกี่ยวกับการกำกับดูแลกิจการ

  บริษัทฯ
  ได้กำหนดนโยบายการกำกับดูแลกิจการขึ้นเพื่อให้เป็นแนวทางปฏิบัติในการกำกับดูแลกิจการที่ดีของบริษัท
  โดยครอบคลุมหลักสำคัญดังต่อไปนี้

-   การปฏิบัติต่อผู้ถือหุ้นและผู้มีส่วนได้ส่วนเสียอย่างเท่าเทียมและเป็นธรรม

-   คณะกรรมการและผู้บริหาร ต้องปฏิบัติหน้าที่ตามกฎหมาย
    ภายใต้วัตถุประสงค์และข้อบังคับของบริษัทฯ ด้วยความซื่อสัตย์ สุจริต โปร่งใส
    มีจริยธรรมและจรรยาบรรณ เพื่อประโยชน์สูงสุดของบริษัทฯ และผู้ถือหุ้น
    นอกจากนี้ยังต้องปฏิบัติตามนโยบายอย่างเคร่งครัดโดยห้ามนำข้อมูลภายในของบริษัทฯ
    ไปใช้เพื่อประโยชน์ส่วนตัว

-   จัดให้มีระบบการควบคุมภายในที่รัดกุมเหมาะสม
    เพื่อกำกับดูแลผู้บริหารและพนักงานให้ดำเนินการตามนโยบายอย่างมีประสิทธิภาพ

-   ข้อมูลสารสนเทศของบริษัทฯ ต้องมีการเปิดเผยอย่างครบถ้วน และถูกต้อง
    และจัดเก็บพร้อมที่จะให้ผู้ถือหุ้นและผู้เกี่ยวข้องตรวจสอบได้

2.  สิทธิและความเท่าเทียมกันของผู้ถือหุ้น

  บริษัทฯ ให้ความสำคัญและคำนึงถึงสิทธิที่เท่าเทียมกันของผู้ถือหุ้นทุกราย
  ทั้งสิทธิในการรับข้อมูลข่าวสาร สิทธิในการเข้าร่วมประชุมและออกเสียงลงคะแนน
  สิทธิในการเลือกตั้งและถอดถอนกรรมการ
  รวมไปถึงสิทธิที่จะแสดงความคิดเห็นตลอดจนตั้งคำถามในที่ประชุมผู้ถือหุ้น

  ในปี 2547 บริษัทฯ มีการประชุมผู้ถือหุ้นซึ่งเป็นการประชุมสามัญ จำนวน 1 ครั้ง ทั้งนี้บริษัทฯ
  ได้จัดส่งหนังสือเชิญประชุม
  โดยมีรายละเอียดวาระการประชุมพร้อมทั้งเอกสารประกอบการประชุมและความเห็นของคณะกรรมการในแต่ละวาระการประชุมให้แก่ผู้ถือหุ้นทุกรายไม่น้อยกว่า
  7 วันก่อนวันประชุม สำหรับสถานที่จัดการประชุม บริษัทฯ
  คำนึงถึงความสะดวกของผู้ถือหุ้นในการเข้าร่วมประชุมเป็นสำคัญ
  ในการประชุมประธานกรรมการจะเข้าร่วมประชุมทุกครั้ง
  โดยจะจัดสรรเวลาอย่างเหมาะสมเพื่อให้ผู้ถือหุ้นทุกรายได้มีโอกาสซักถาม
  แสดงความเห็นและข้อเสนอแนะต่าง ๆ ในที่ประชุม สำหรับการมอบอำนาจเพื่อเข้าร่วมประชุม
  บริษัทฯ เสนอชื่อประธานกรรมการตรวจสอบและกรรมการตรวจสอบของบริษัทฯ
  เป็นผู้รับมอบอำนาจเพื่อให้ผู้ถือหุ้นแต่งตั้งในกรณีที่ผู้ถือหุ้นไม่สามารถเข้าร่วมประชุมด้วยตนเอง

3.  สิทธิของผู้มีส่วนได้เสียกลุ่มต่างๆ

  บริษัทฯ มีนโยบายปฏิบัติเพื่อสนองประโยชน์ร่วมกันทั้งบริษัทฯ และผู้มีส่วนได้เสียกลุ่มต่าง ๆ
  ทั้งผู้มีส่วนได้เสียภายใน ได้แก่ ผู้บริหารและพนักงานของบริษัทฯ หรือผู้มีส่วนได้เสียภายนอก
  ได้แก่ ลูกค้า เจ้าหนี้ คู่แข่ง ภาครัฐและหน่วยงานอื่น ๆ ที่เกี่ยวข้อง
  เพื่อให้เกิดความร่วมมือกันระหว่างบริษัทฯ
  กับผู้มีส่วนได้เสียดังกล่าวอันจะเป็นประโยชน์ต่อการดำเนินงาน และสร้างความเชื่อมั่นต่อบริษัทฯ
  ตลอดจนเพิ่มศักยภาพและความมั่นคงในการขยายกิจการในอนาคต รายละเอียดดังนี้

-   ลูกค้า : บริษัทฯ
    ดำเนินนโยบายเพื่อการปกป้องผลประโยชน์ของลูกค้าซึ่งอยู่ในฐานะทั้งเป็นผู้มีส่วนได้เสียและเป็นผู้สนับสนุน
    เป็นสำคัญ โดยบริษัทฯ
    ตั้งเป้าหมายและปลูกฝังอบรมให้พนักงานทุกคนในองค์กรเข้าใจร่วมกันว่า
    การที่ลูกค้าตัดสินใจซื้อบ้านและชำระเงินให้แก่บริษัทฯ
    ไม่ได้เป็นจุดจบของความสัมพันธ์ระหว่างลูกค้ากับบริษัทฯ หากแต่เป็นจุดเริ่มต้นของความสัมพันธ์
    ดังนั้นในการพัฒนาโครงการที่อยู่อาศัย ไม่เพียงแต่รูปแบบ คุณภาพ
    และมาตรฐานของบ้านที่บริษัทฯ ให้ความสำคัญแล้ว
    บริษัทฯยังให้ความสำคัญกับสภาพแวดล้อมในการอยู่อาศัยที่ดีในโครงการหลังจากลูกค้ารับโอนกรรมสิทธิ์แล้วด้วย
    ดังนั้นบริษัทฯ
    จึงมีหน่วยงานบริหารโครงการเพื่อรักษาสภาพแวดล้อมที่ดีก่อนการจัดตั้งนิติบุคคลหมู่บ้านจัดสรร
    หรือนิติบุคคลอาคารชุด ตลอดจนบริการตรวจซ่อมและบำรุงรักษาบ้านของลูกค้าในโครงการ
    นอกจากนี้เพื่อให้ลูกค้าสามารถเปรียบเทียบคุณภาพ
    และมาตรฐานของบ้านและโครงการที่บริษัทฯ พัฒนา ก่อนตัดสินใจเลือกซื้อ บริษัทฯ
    จะให้ข้อมูลเกี่ยวกับรูปแบบบ้าน วัสดุที่บริษัทฯเลือกใช้ โดยละเอียด เป็นจริงและครบถ้วน

-   พนักงาน : เป็นทรัพยากรบุคคลที่มีค่าและสำคัญอย่างยิ่งต่อบริษัทฯ
    ในการขับเคลื่อนองค์กรให้เติบโตไปข้างหน้า บริษัทฯ
    จึงปฏิบัติต่อพนักงานอย่างเท่าเทียมและเป็นธรรม พร้อมทั้งกำหนดผลตอบแทนที่เหมาะสม
    นอกจากนี้ยังส่งเสริมให้พนักงานได้พัฒนาความรู้ความสามารถโดยจัดการอบรมและเสริมความรู้เพิ่มเติมในส่วนงานที่รับผิดชอบ
    ตลอดจนการคัดสรรพนักงานให้เข้ามีส่วนร่วมในการกำหนดเป้าหมายขององค์กรเช่นเดียวและร่วมกับผู้บริหารระดับสูง
    เพื่อให้พนักงานตระหนักถึงความสำคัญของตนเอง
    และเพื่อการทำงานที่มีเป้าหมายในทิศทางและความมุ่งหมายเดียวกัน

-   คู่แข่ง : บริษัทฯ สนับสนุนและส่งเสริมนโยบายการแข่งขันทางการค้าอย่างเสรีและเป็นธรรม
    โดยประพฤติตามกรอบกติกาการแข่งขันที่ดีและหลีกเลี่ยงวิธีการไม่สุจริตเพื่อทำลายคู่แข่ง

-   คู่ค้า : เพื่อให้ผลประโยชน์ในการดำเนินธุรกิจสอดคล้องร่วมกันระหว่างบริษัทฯและคู่ค้า
    บริษัทฯ ดำเนินนโยบายคัดเลือกผู้รับเหมา (คู่ค้า) อย่างยุติธรรมและโปร่งใส
    และปฏิบัติอย่างเคร่งครัดตามเงื่อนไขทางการค้า อนึ่งแม้โดยปกติบริษัทฯ
    จะว่าจ้างผู้รับเหมาโดยเหมารวมค่าแรงและวัสดุก่อสร้าง แต่หากเกิดการขาดแคลนวัสดุ
    และบริษัทฯมีศักยภาพในการต่อรองที่ดีกว่าแล้ว
    บริษัทฯมีนโยบายในการช่วยผู้รับเหมาในการจัดหาวัสดุเพื่อเป็นการเกื้อหนุนซึ่งกันและกัน

-   เจ้าหนี้ : แม้ในปัจจุบันบริษัทฯ จะมีฐานะและสภาพคล่องทางการเงินที่แข็งแกร่ง
    แต่บริษัทฯยังคงให้ความสำคัญและตระหนักถึงการสนับสนุนทางการเงินที่บริษัทฯ
    ได้รับเป็นอย่างดีจากนักลงทุนและสถาบันการเงินต่าง ๆ โดยบริษัทฯ
    จะดำรงสถานะและดำเนินนโยบายการเงินอย่างเคร่งครัดเพื่อให้เป็นที่เชื่อถือดังที่ได้รับมาโดยตลอด

-   ภาครัฐและหน่วยงานอื่น ๆ ที่เกี่ยวข้อง : บริษัทฯ
    ยึดถือและปฏิบัติตามกฎและระเบียบที่เกี่ยวข้องกับการดำเนินธุรกิจอย่างเคร่งครัด
    โดยตระหนักและเข้าใจเป็นอย่างดีถึงเจตนาและวัตถุประสงค์ของกฎหมายที่ควบคุมธุรกิจพัฒนาอสังหาริมทรัพย์
    ไม่ว่าจะเป็นพระราชบัญญัติจัดสรรที่ดิน พระราชบัญญัติอาคารชุด
    ตลอดจนพระราชบัญญัติควบคุมการก่อสร้างอาคาร ทั้งนี้เพื่อประโยชน์ของลูกค้าผู้ซื้อที่อยู่อาศัย
    สภาพแวดล้อม ชุมชนและสังคม

-   ชุมชนและสังคม : ในฐานะเป็นบริษัทฯของคนไทย
    บริษัทฯตระหนักดีว่าในการดำเนินธุรกิจแม้กำไรจะเป็นเป้าหมายแต่การสร้างผลกำไรต้องอยู่บนพื้นฐานของการไม่เอาเปรียบ
    หรือสร้างความเดือดร้อน อีกทั้งต้องรับผิดชอบต่อชุมชนและสังคม
    โดยการปฏิบัติตามกฎระเบียบเพื่อรักษาผลประโยชน์ร่วมกัน
    ทั้งนี้แม้จะโอนกรรมสิทธิ์บ้านให้ลูกค้าแล้ว บริษัทฯ
    ยังคำนึงถึงและยังคงรักษาสภาพแวดล้อมในการอยู่อาศัยที่ดีในโครงการ
    โดยมีหน่วยงานบริหารโครงการเป็นผู้รับผิดชอบ

4.  การประชุมผู้ถือหุ้น

  ในการประชุมผู้ถือหุ้นทุกครั้งคณะกรรมการของบริษัทฯจะเข้าร่วมประชุมอย่างน้อย 6 ท่าน
  ซึ่งประกอบด้วยกรรมการตรวจสอบอย่างน้อย 2 ท่าน
  โดยประธานกรรมการจะเข้าร่วมประชุมเพื่อตอบข้อซักถามของผู้ถือหุ้นทุกครั้ง
  และในการประชุมบริษัทฯ จะบันทึกการประชุมโดยละเอียด ครบถ้วน
  และจัดเก็บเพื่อให้ผู้ถือหุ้นสามารถตรวจสอบได้ พร้อมทั้งจัดส่งให้ตลาดหลักทรัพย์ฯ
  เพื่อใช้เป็นข้อมูลเผยแพร่ต่อผู้ถือหุ้นและนักลงทุน

5.  ภาวะผู้นำและวิสัยทัศน์

  กรรมการทุกท่านตระหนักดีถึงภาระหน้าที่ที่ได้รับมอบหมายจากผู้ถือหุ้นให้เป็นตัวแทน
  ในการทำหน้าที่บริหารดูแลกิจการของบริษัทฯ
  ดังนั้นคณะกรรมการจึงมีความมุ่งมั่นที่จะปฏิบัติหน้าที่ด้วยความซื่อสัตย์ สุจริต
  และระมัดระวังโดยคำนึงถึงการสร้างมูลค่าและเพื่อประโยชน์ของผู้ถือหุ้นเป็นสำคัญ

  หน้าที่และความรับผิดชอบที่สำคัญของคณะกรรมการบริษัทฯ รายละเอียดปรากฏในข้อ 9.1
  หัวข้อคณะกรรมการบริษัทและขอบเขตอำนาจหน้าที่ของคณะกรรมการบริษัท

6.  ความขัดแย้งทางผลประโยชน์

  เพื่อป้องกันและหลีกเลี่ยงไม่ให้เกิดความขัดแย้งทางผลประโยชน์ บริษัทฯ
  มีนโยบายเคร่งครัดในการกำกับดูแลโดยห้ามมิให้คณะกรรมการและผู้บริหาร รวมถึงคู่สมรส
  และบุตรที่ยังไม่บรรลุนิติภาวะ
  นำข้อมูลภายในที่ยังมิได้เปิดเผยต่อสาธารณชนไปใช้เพื่อประโยชน์ส่วนตนโดยเด็ดขาด
  รวมทั้งกำหนดให้คณะกรรมการและผู้บริหารมีหน้าที่ต้องส่งสำเนารายงานการถือครองหลักทรัพย์ให้แก่บริษัทฯ
  ด้วย (รายละเอียดปรากฏในข้อ 9.5 การดูแลเรื่องการใช้ข้อมูลภายใน)

  นอกจากนี้บริษัทฯ ยังมีนโยบายอย่างเคร่งครัดเกี่ยวกับการอนุมัติรายการกับบุคคลที่เกี่ยวข้องกัน
  (รายละเอียดปรากฏในข้อ 10 การควบคุมภายใน)

7.  จริยธรรมธุรกิจ

  บริษัทฯ ดำเนินธุรกิจโดยยึดมั่นในจริยธรรมและจรรยาบรรณธุรกิจ
  และเพื่อรักษามาตรฐานการปฏิบัติงาน และเพื่อให้การปฏิบัติหน้าที่เป็นไปด้วยความซื่อสัตย์สุจริต
  และเที่ยงธรรม ทั้งการปฏิบัติต่อบริษัทฯ และผู้มีส่วนได้เสียทุกกลุ่ม โดยบริษัทฯ
  กำหนดจรรยาบรรณในการดำเนินธุรกิจไว้อย่างชัดเจนเป็นลายลักษณ์อักษร
  เพื่อเป็นแนวทางและข้อพึงปฏิบัติที่ดี ให้คณะกรรมการ ผู้บริหาร
  ตลอดจนพนักงานทุกระดับของบริษัทฯ ยึดถือและนำไปปฏิบัติในแนวทางเดียวกัน
  โดยครอบคลุมในเรื่องสิทธิและการดูแลผู้มีส่วนได้เสียกลุ่มต่าง ๆ การดูแลการใช้ทรัพย์สิน
  และการใช้ข้อมูลภายในเพื่อประโยชน์ส่วนตัว รายการกับบุคคลที่เกี่ยวข้องกัน
  การปฏิบัติหน้าที่ด้วยความซื่อสัตย์ สุจริต โปร่งใส เป็นธรรม
  ภายใต้กฎหมายและกฎระเบียบที่เกี่ยวข้อง นอกจากนี้บริษัทฯ
  จะจัดอบรมรวมถึงจะมีการติดตามผลการปฏิบัติตามแนวทางดังกล่าว

8.  การถ่วงดุลของกรรมการที่ไม่เป็นผู้บริหาร

  ด้วยโครงสร้างคณะกรรมการซึ่งประกอบด้วยกรรมการอิสระคิดเป็นร้อยละ 60
  ของกรรมการทั้งคณะ
  โดยกรรมการดังกล่าวต่างเป็นผู้มีชื่อเสียงและมีประสบการณ์ทางธุรกิจอย่างสูง
  มีความเป็นกลางและไม่ตกอยู่ภายใต้อิทธิพลของฝ่ายบริหารแต่อย่างใด
  จึงเชื่อมั่นได้ว่าการบริหารงานภายใต้คณะกรรมการของบริษัทฯ จะเป็นไปอย่างอิสระ
  และมีความชัดเจนโปร่งใส

9.  การรวมหรือแยกตำแหน่ง

  แม้ปัจจุบันประธานกรรมการกับกรรมการผู้จัดการของบริษัทฯ จะเป็นบุคคลเดียวกัน
  อย่างไรก็ตามด้วยโครงสร้างคณะกรรมการของบริษัทฯ
  ที่ประกอบด้วยกรรมการอิสระคิดเป็นร้อยละ 60 ของกรรมการทั้งคณะ
  จึงทำให้เกิดการถ่วงดุลและเป็นการสอบทานการบริหารจัดการให้โปร่งใสยิ่งขึ้น

10. ค่าตอบแทนกรรมการและผู้บริหาร

  การกำหนดค่าตอบแทนกรรมการและผู้บริหารเป็นเรื่องเกี่ยวกับผลประโยชน์โดยตรง
  สำหรับค่าตอบแทนกรรมการ บริษัทฯ ได้กำหนดไว้อย่างชัดเจน โปร่งใส
  และได้ผ่านการอนุมัติจากที่ประชุมผู้ถือหุ้น
  อนึ่งตลอดระยะเวลาการดำรงตำแหน่งกรรมการของบริษัทฯ จะได้รับค่าตอบแทนเป็นรายปี
  โดยประธานกรรมการได้รับค่าตอบแทนจำนวน 55,000 บาทต่อปี และกรรมการจำนวนท่านละ
  50,000 บาทต่อปี

  สำหรับค่าตอบแทนผู้บริหาร จะถูกกำหนดโดยเชื่อมโยงกับผลการดำเนินงานของบริษัทฯ
  และจะพิจารณาร่วมกับผลการปฏิบัติงานและความสามารถของแต่ละบุคคล
  ทั้งนี้โดยคำนึงเปรียบเทียบกับระดับอุตสาหกรรมเดียวกัน
  เพื่อให้สามารถแข่งขันและเกิดแรงจูงใจในการปฏิบัติงาน

11. การประชุมคณะกรรมการ

  การประชุมคณะกรรมการของบริษัทฯ แบ่งออกเป็น 2 ประเภท คือ

  การประชุมคณะกรรมการย่อย
  เป็นการประชุมเพื่อพิจารณาวาระเกี่ยวกับการดำเนินงานตามปกติของธุรกิจที่ไม่กระทบกับการกำหนดนโยบายการบริหารของบริษัทฯ
  เช่นการขอติดตั้งมิเตอร์น้ำ -ไฟ การขอเลขที่บ้าน การเปิด-ปิดบัญชีธนาคาร
  ดังนั้นคณะกรรมการจึงได้มอบหมายให้กรรมการ 5 ท่านคือ นายกิตติ ธนากิจอำนวย นายสิทธิ
  ลีละเกษมฤกษ์ นายธงชัย บุศราพันธ์ นางสาววาสนา เธียรศิริศักดิ์ และนายสุรเชษฐ์ สุบุญสันธ์
  เป็นผู้เข้าร่วมประชุมเพื่อพิจารณาวาระดังกล่าว ทั้งนี้หากวันประชุม กรรมการท่านใดติดภารกิจ
  บริษัทฯ จะเชิญกรรมการท่านอื่นเข้าร่วมประชุมเพื่อให้ครบองค์คณะ
  และรายงานการประชุมที่คณะกรรมการย่อยประชุมจะถูกนำเสนอเพื่อให้ที่ประชุมคณะกรรมการใหญ่พิจารณารับรองต่อไป

  การประชุมคณะกรรมการใหญ่ เป็นการประชุมเพื่อพิจารณาวาระที่เกี่ยวข้องกับ
  นโยบายการบริหารงานของบริษัทฯ การลงทุน รับรองงบการเงิน การกำกับดูแลกิจการ
  และการประชุมอื่นที่ไม่เกี่ยวกับการดำเนินงานปกติ ในการประชุมทุกครั้ง บริษัทฯ
  จะกำหนดวาระการประชุมพร้อมทั้งข้อมูลประกอบสำหรับพิจารณาและจัดส่งให้คณะกรรมการทุกท่านล่วงหน้าไม่น้อยกว่า
  7 วัน ก่อนการประชุม และในการประชุมบริษัทฯ จะบันทึกการประชุมครบถ้วนตามระเบียบวาระ
  และเสนอให้ที่ประชุมคณะกรรมการรับรอง
  ทั้งนี้รายงานการประชุมจะถูกจัดเก็บเพื่อให้คณะกรรมการและผู้ที่เกี่ยวข้องสามารถตรวจสอบได้

  ในปี 2547 บริษัทฯ มีการประชุมคณะกรรมการย่อยจำนวน 36 ครั้ง
  และประชุมคณะกรรมการใหญ่จำนวน 12 ครั้ง

12. คณะอนุกรรมการ

  คณะกรรมการบริษัทฯ ได้ตั้งคณะกรรมการตรวจสอบ ซึ่งเป็นผู้มีประสบการณ์
  และความรู้ความสามารถ ทั้งในด้านการควบคุมภายใน
  เพื่อช่วยเหลือในการกำกับดูแลกิจการของบริษัทฯ
  อีกทั้งมีความเชี่ยวชาญเกี่ยวกับข้อกำหนดและมาตรฐานที่ดีในการจัดทำงบการเงิน
  เพื่อให้งบการเงินมีความถูกต้อง โปร่งใส และเปิดเผยข้อมูลอย่างเพียงพอ
  ทั้งนี้องค์ประกอบของคณะกรรมการตรวจสอบ รวมถึง ขอบเขต หน้าที่ และ ความรับผิดชอบ
  เป็นไปตามแนวทางที่ตลาดหลักทรัพย์แห่งประเทศไทยกำหนด (รายละเอียดปรากฏในข้อ 9.1
  หัวข้อ คณะกรรมการตรวจสอบและขอบเขตอำนาจหน้าที่ของคณะกรรมการตรวจสอบ)
  คณะกรรมการตรวจสอบโดยประธานกรรมการตรวจสอบได้จัดทำรายงานการกำกับดูแลกิจการของคณะกรรมการตรวจสอบ
  เพื่อเปิดเผยในรายงานประจำปี และแบบแสดงรายการข้อมูลประจำปี
  (ปรากฏตามเอกสารแนบท้าย 4)

13. ระบบการควบคุมและการตรวจสอบภายใน

  บริษัทฯ ให้ความสำคัญอย่างยิ่งกับระบบการควบคุมภายใน จึงกำหนดให้มีสายตรวจสอบภายใน
  เพื่อสอบทานและประเมินผลระบบการควบคุมภายในด้านการปฏิบัติงาน
  ตลอดจนรายการด้านการเงินของทั้งฝ่ายบริหารและฝ่ายปฏิบัติการ
  โดยสายงานตรวจสอบจะรายงานและขึ้นตรงต่อกรรมการผู้จัดการ และคณะกรรมการตรวจสอบ
  (รายละเอียดเกี่ยวกับระบบการควบคุมภายในและการตรวจสอบภายในปรากฏในข้อ 10
  การควบคุมภายใน)

14. รายงานของคณะกรรมการ

  คณะกรรมการบริษัทฯ
  ตระหนักดีถึงภาระหน้าที่และความรับผิดชอบในฐานะกรรมการของบริษัทจดทะเบียน
  ซึ่งมีหน้าที่รับผิดชอบงบการเงิน โดยงบการเงินของบริษัทฯ
  ต้องแสดงฐานะทางการเงินและผลการดำเนินงานอย่างถูกต้อง ครบถ้วน
  และมีเปิดเผยข้อมูลอย่างเพียงพอ
  อีกทั้งต้องจัดทำขึ้นตามมาตรฐานการบัญชีที่รับรองทั่วไปและเป็นไปตามกฎระเบียบที่เกี่ยวข้อง
  นอกจากนี้คณะกรรมการยังมีหน้าที่รับผิดชอบต่อความถูกต้องครบถ้วนในสาระสำคัญของแบบแสดงรายการข้อมูลประจำปี
  อีกด้วย

  อนึ่งคณะกรรมการบริษัทฯ ยังมีภาระและหน้าที่ให้บริษัทฯ มีระบบการควบคุมภายในที่ดี
  และควบคุมดูแลให้มีการปฏิบัติตามระบบดังกล่าว
  ทั้งนี้คณะกรรมการได้ประเมินผลระบบการควบคุมภายในเมื่อวันที่ 31 มกราคม 2548
  และได้แจ้งข้อมูลการประเมินผลต่อผู้สอบบัญชีและคณะกรรมการตรวจสอบของบริษัทฯ แล้ว

15. ความสัมพันธ์กับผู้ลงทุน

  บริษัทฯ ให้ความสำคัญต่อการเปิดเผยข้อมูลที่ถูกต้อง ครบถ้วน โปร่งใส ทั่วถึงและทันเวลา
  ทั้งข้อมูลทางการเงิน และความคืบหน้าในการดำเนินกิจการ และผลการดำเนินงาน
  เพื่อให้ผู้ถือหุ้น นักลงทุน และผู้ที่เกี่ยวข้อง ใช้เป็นข้อมูลในการตัดสินใจลงทุน
  โดยเผยแพร่ข้อมูลผ่านช่องทางและสื่อการเผยแพร่ข้อมูลต่าง ๆ
  ของตลาดหลักทรัพย์แห่งประเทศไทย นอกจากนี้บริษัทฯ
  ยังเผยแพร่ข้อมูลข่าวสารและสารสนเทศต่าง ๆ
  พร้อมทั้งข้อมูลเกี่ยวกับรายละเอียดโครงการที่บริษัทฯ ดำเนินการพัฒนา
  ตลอดจนเกร็ดความรู้ที่น่าสนใจเกี่ยวกับธุรกิจพัฒนาอสังหาริมทรัพย์ ผ่านทาง web-site
  www.noblehome.com โดยผู้สนใจยังสามารถสอบถาม พร้อมทั้งแสดงความคิดเห็น
  หรือข้อแนะนำผ่านทาง web-site ดังกล่าวได้อีกด้วย

  เพื่อให้ข้อมูลข่าวสาร และผลการดำเนินงานของบริษัทฯ เผยแพร่อย่างทั่วถึงสู่นักลงทุนและผู้ถือหุ้น
  บริษัทฯ ยังจัดประชุมนักวิเคราะห์หลักทรัพย์ (Analyst Meeting) อย่างสม่ำเสมอเป็นระยะ
  โดยมีคณะกรรมการบริหารร่วมประชุมชี้แจงและเปิดโอกาสให้นักลงทุน นักวิเคราะห์
  ตลอดจนผู้สนใจได้ซักถามข้อมูลต่าง ๆ นอกจากนักลงทุนในประเทศแล้ว บริษัทฯ
  ยังมีการเดินทางเพื่อนำเสนอข้อมูลและความคืบหน้าของบริษัทฯ แก่นักลงทุนต่างประเทศ
  (Roadshow) อีกด้วย

  ทั้งนี้ผู้ลงทุนและผู้สนใจ สามารถติดต่อขอทราบข้อมูลต่าง ๆ ของบริษัทฯ ได้ โดยติดต่อ คุณวาสนา
  เธียรศิริศักดิ์ โทร 02-251-9955 ต่อ 1400-1401 หรือ web-site www.noblehome.com
  หรือ e-mail address vasana@noblehome.com

1.  การดูแลเรื่องการใช้ข้อมูลภายใน

  บริษัทฯ มีนโยบายกำกับดูแลคณะกรรมการและผู้บริหารในการนำข้อมูลภายในของบริษัทฯ
  ไปใช้เพื่อประโยชน์ส่วนตัว รวมทั้งเพื่อการซื้อขายหลักทรัพย์โดยเฉพาะในช่วง 1
  เดือนก่อนที่งบการเงินจะเผยแพร่ต่อสาธารณชน
  อันอาจส่งผลกระทบต่อการเคลื่อนไหวของราคาซื้อขายของหลักทรัพย์ ดังนี้

-   ห้ามมิให้คณะกรรมการและผู้บริหาร รวมถึงคู่สมรส และบุตรที่ยังไม่บรรลุนิติภาวะของผู้บริหาร
    นำข้อมูลภายในที่ยังมิได้เปิดเผยต่อสาธารณชนไปใช้เพื่อประโยชน์ส่วนตนโดยเด็ดขาด

-   แจ้งให้กรรมการและผู้บริหารทราบถึงภาระหน้าที่ความรับผิดชอบในการจัดทำและเปิดเผยรายงานการถือหลักทรัพย์ที่ต้องส่งต่อตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    หากมีการซื้อหรือขายหลักทรัพย์ของบริษัทฯ พร้อมทั้งบทกำหนดโทษตามมาตรา 275
    แห่งพระราชบัญญัติหลักทรัพย์และตลาดหลักทรัพย์ พ.ศ. 2535 กล่าวคือมีโทษปรับไม่เกิน
    500,000 บาท และปรับอีกไม่เกินวันละ 10,000 บาท
    ตลอดระยะเวลาที่ยังมิได้ปฏิบัติให้ถูกต้อง
    และกำหนดให้กรรมการและผู้บริหารมีหน้าที่ต้องส่งสำเนารายงานการเปลี่ยนแปลงการถือหลักทรัพย์ดังกล่าว
    ให้แก่บริษัทฯ ด้วย

-   พิจารณากำหนดโทษผู้บริหารหากนำข้อมูลภายในไปใช้เพื่อประโยชน์ส่วนตัว

2.  บุคลากร

จำนวนพนักงานและค่าตอบแทน

จำนวนพนักงาน (ไม่รวมผู้บริหาร) ของบริษัทฯ ณ วันที่ 31 ธันวาคม 2547 รวมทั้งสิ้น 206 คน

แบ่งตามสายงานดังนี้

+--------------------------------------------------+-------------------+
|                                                  | คน                |
+--------------------------------------------------+-------------------+
| สำนักกรรมการผู้จัดการ                                | 1                 |
|                                                  |                   |
| สายสนับสนุน                                        | 58                |
|                                                  |                   |
| สายปฏิบัติการโครงการและเทคโนโลยีสารสนเทศ             | 147               |
+--------------------------------------------------+-------------------+

  ค่าตอบแทนของพนักงาน (ไม่รวมผู้บริหาร) ของบริษัทฯ สำหรับปี 2547 รวม 44,013,531.00
  บาท

  รายละเอียดดังนี้

  --------------------------------------------------- -------------------
                                                      บาท

  เงินเดือน                                             34,738,644.50

  ค่าล่วงเวลา                                           581,916.75

  ค่าพาหนะ                                             264,340.00

  รายได้อื่น                                             7,459,071.00

  เงินสมทบกองทุนสำรองเลี้ยงชีพ                             969,558.75
  --------------------------------------------------- -------------------

นโยบายในการพัฒนาพนักงานของบริษัทฯ

  บริษัทฯ สนับสนุนให้พนักงานได้พัฒนาความรู้ ความสามารถ โดยการจัดอบรมสัมมนาหลักสูตร
  พร้อมทั้งสนับสนุนให้พนักงานเข้ารับการอบรมในหลักสูตรภายนอกต่าง ๆ ที่ช่วยเสริมความรู้
  และเหมาะสม กับตำแหน่งหน้าที่ เพื่อเพิ่มประสิทธิภาพและประสิทธิผลอย่างสม่ำเสมอ
  และเพื่อพนักงานจะได้นำความรู้ ความสามารถมาช่วยพัฒนา
  และผลักดันองค์กรให้บรรลุวัตถุประสงค์ของหน่วยงานและองค์กรโดยรวม
  โดยเฉพาะการให้ความรู้เกี่ยวกับเทคโนโลยีใหม่ ๆ
  เพื่อนำไปใช้ในการปฏิบัติงานในหน้าที่ให้เกิดความรวดเร็วและมีประสิทธิภาพมากยิ่งขึ้น
  ตลอดจนบริษัทฯ ได้สร้างเสริมให้เกิดความสามัคคีในการทำงานร่วมกันเป็นทีม
  และปลูกฝังทัศนคติที่ดีให้กับพนักงาน
  ซึ่งจะส่งผลดีต่อการปฏิบัติงานให้เป็นไปตามเป้าหมายของบริษัทฯ